Αθηένου

Η Αθηένου είναι δήμος της επαρχίας Λάρνακας στην Κύπρο. Αποτελεί ένα από τους έξι δήμους της επαρχίας Λάρνακας.

Τοποθεσία 
Η Αθηένου είναι χτισμένη σε υψόμετρο 135 μέτρων, στα νότια της πεδιάδας της Μεσαορίας. Ο οικισμός βρίσκεται εντός της νεκρής ζώνης.

Στα νότια συνορεύει με το Αβδελλερό, στα δυτικά με το Πετροφάνι, τη Λουρουκίνα, την Ποταμιά και το Πυρόι, στα νοτιοδυτικά με το Μαργό, στα βόρεια με την Τύμβου, στα βορειοανατολικά με την Αγιά Κεπίρ, στα ανατολικά με την Μελούσια και στα νοτιοανατολικά με τους Τρούλλους.

Πριν την τουρκική εισβολή του 1974 η οδική απόσταση της Αθηένου από τη Λευκωσία ήταν 21 χιλιόμετρα (μέσω Πυρόι) και από τη Λάρνακα 26 χιλιόμετρα. Μετά την τουρκική εισβολή του 1974, το Πυρόγι βρίσκεται σε εδάφη που δεν ελέγχει η Κυπριακή Δημοκρατία. Αυτό είχε ως αποτέλεσμα να χρησιμοποιείται εναλλακτικός αυτοκινητόδρομος, με αποτέλεσμα η οδική απόσταση της Αθηένου από τη Λευκωσία να αυξηθεί στα 38 χιλιόμετρα. Η οδική απόσταση της Αθηένου από τη Λάρνακα αυξήθηκε στα 33 χιλιόμετρα. Ο Δήμος Αθηένου επιθυμεί και προσπαθεί ώστε να ανοίξει το οδόφραγμα στο Πυρόι, ώστε η οδική απόσταση από τη Λευκωσία να μειωθεί.

Ονομασία 
Σχετικά με την προέλευση της ονομασίας Αθηένου υπάρχουν τρεις εκδοχές:

 Η ονομασία προέρχεται από την Αθήνα. Κάποιοι κάτοικοι από την Αθήνα εγκαταστάθηκαν στην Αθηένου και έδωσαν το όνομα της πόλης τους στο χωριό της Αθηένου.
Η ονομασία προέρχεται από τον ιδιοκτήτη του οικισμού ο οποίος είχε καταγωγή από την Αθήνα, δηλαδή ήταν Αθηναίος. Με αναγραμματισμό της λέξης Αθηναίος σε γενική πτώση (π.χ. τα κτήματα του Αθηναίου, τα κτήματα του Αθηαίνου) προήλθε η ονομασία Αθηαίνου, η οποία γραφόταν με η και αι, γραφή που επικράτησε για περισσότερο από έναν αιώνα.
Ο κύριος ιδιοκτήτης της γης ήταν κάποιος Αθηνογένης. Από παράφραση του ονόματος του (τα κτήματα του Αθη(νο)γένους, του Αθη(γ)ένου(ς), του Αθηένου, η Αθηένου) προέκυψε η ονομασία Αθηένου, η οποία γράφεται με η και ε.
 Η ονομασία προέρχεται από τη λέξη άττα ή άθθα που σημαίνει μεγάλη πέτρα. Στην περιοχή το έδαφος είναι πετρώδες.
 Η ονομασία προέρχεται από ένα Λουζιανιανό τσιφλικά κάτοικο με την ονομασία Ετιέν (γαλλική απόδοση του ονόματος Στέφανος). Ο τσιφλικάς αυτός είχε κτήματα τα οποία αποτελούσαν τον πυρήνα του χωριού. Από παραλλαγές του ονόματος του προέκυψε το εξελληνισμένο Ετιένος ή Αθιένος, το οποίο γράφεται με ι και ε.

Ιστορία 

Σύμφωνα με ευρήματα αρχαιολογικών ανασκαφών, η περιοχή της Αθηένου κατοικείτο τουλάχιστον από τον 14ο αιώνα π.Χ. Τον 12ο αιώνα π.Χ. Αχαιοί από την πόλη Σικυώνα (Πελοπόννησος) έφτιαξαν αποικία στην περιοχή. Η αποικία ονομάστηκε Γόλγοι είτε από το όνομα του Γόλγου, αρχηγό των Αχαιών, είτε από το επίθετο της Γολγίας Αφροδίτης, για την οποία υπήρχε ιερό στην περιοχή. Παρόλο που οι Γόλγοι παρήκμασαν τους επόμενους αιώνες, ο οικισμός διατηρήθηκε με άγνωστο όνομα έως και τα βυζαντινά χρόνια.

Η ονομασία Αθηένου εμφανίζεται για πρώτη φορά στο Χρονικό του Λεόντιου Μαχαιρά, Κύπριου χρονογράφου, ο οποίος έζησε την περίοδο της Φραγκοκρατίας (1192-1489).

Την περίοδο της τουρκοκρατίας η Αθηένου άνηκε διοικητικά στον καζά ή κατηλίκη της Αμμοχώστου, δηλαδή στην επαρχία Αμμοχώστου και στο ναχιέ (διαμέρισμα) της Μεσαορίας. Το 1878 ξεκίνησε η Αγγλοκρατία στην Κύπρο. Μετά από κάποια περίοδο η Αθηένου υπήχθη στην επαρχία Λευκωσίας και στο διαμέρισμα Κυθρέας. Την 1η Σεπτεμβρίου 1927 η Αθηένου υπήχθη στην επαρχία Λάρνακας, μετά από δημοψήφισμα των κατοίκων κατόπιν αίτησης του δημοτικού συμβουλίου Αθηένου. Ο λόγος της αίτησης αυτής ήταν η πεποίθηση ότι αν η Αθηένουν υπαγόταν στην επαρχία Λάρνακας, θα ικανοποιείτο ευκολότερα το αίτημα των κατοίκων για κατασκευή ασφαλτοστρωμένου δρόμου που μέσω Αθηένου, θα ένωνε τη Λευκωσία με τη Λάρνακα.

Κατά τη διάρκεια της τουρκικής εισβολής του 1974, ο τουρκικός στρατός κατέλαβε την Αθηένου. Στη συνέχεια ο τουρκικός στρατός αποσύρθηκε από την περιοχή και οι κάτοικοι της Αθηένου επέστρεψαν στα σπίτια τους το 1975. Ωστόσο, το 65% της διοικητής έκτασης της Αθηένου δεν ελέγχεται από την Κυπριακή Δημοκρατία. Το έδαφος αυτό ανήκει εκ του νόμου (de jure) στην Κυπριακή Δημοκρατία, ενώ εκ των πραγμάτων (de facto) ανήκει στο μη αναγνωρισμένο κράτος της Τουρκικής Δημοκρατίας Βορείου Κύπρου.

Στην Αθηένου γεννήθηκαν ο φωτογράφος Θεόδουλος Τουφεξής (1872-1948), ο ιερομόναχος και αγιογράφος Καλλίνικος Σταυροβουνιώτης (1920-2011) και ο σημερινός Αρχιεπίσκοπος Κύπρου Γεώργιος.

Δημαρχείο 
Τον Δεκέμβριο του 1922, εβδομήντα κάτοικοι της Αθηένου αιτούνται μέσω επιστολής προς τον Μέγα Αρμοστή (Κυβερνήτη της Κύπρου) ίδρυση δημαρχείου στο χωριό τους. Το αίτημα τους απορρίφθηκε επειδή θεωρήθηκε ότι το δημαρχείο θα είχε ανεπαρκή έσοδα. Επαναδιατυπώνεται ίδιο αίτημα τον Οκτώβριο του 1924 , το οποίο γίνεται αποδεκτό και η Αθηένου μετεξελίσσεται σε δήμο. Οι πρώτες εκλογές προκηρύχθηκαν για τον Μάρτιο του 1926 αλλά επειδή υποβλήθηκε αριθμός υποψηφιοτήτων ίσος με τις θέσεις, δεν διεξήχθησαν εκλογές για ανάδειξη δημοτικού συμβουλίου. Πρώτος δήμαρχος ήταν ο Ιωάννης Αντωνίου Λύτρας.

Τον Μάρτιο του 1935 οι κάτοικοι αποστέλλουν επιστολή στον Άγγλο Κυβερνήτη για κατάργηση του Δήμου Αθηένου, λόγω μειωμένων εσόδων και ανικανότητας ανταπόκρισης στις υποχρεώσεις του. Με διάταγμα, ο Δήμος Αθηένου καταργείται την 1η Απριλίου 1935.

Το 1942 οι κάτοικοι με επιστολή τους προς τον Κυβερνήτη υποβάλλουν αίτηση για επαναλειτουργία του δημαρχείου, η οποία απορρίπτεται. Οι προσπάθειες συνεχίστηκαν με αποκορύφωμα ένα συλλαλητήριο το Δεκεμβρίου του 1947 . Ο Κυβερνήτης αποδέχεται την επαναλειτουργία του δημαρχείου. Ου πρώτες εκλογές μετά την απόφαση αυτή έγιναν το 1948.

Πληθυσμός 
Σύμφωνα με τις απογραφές πληθυσμού που πραγματοποιήθηκαν στην Κύπρο, οι Αθηένου κατοικείτο πάντα από Ελληνοκύπριους. Μετά την τουρκική εισβολή του 1974, στην Αθηένου εγκαταστάθηκαν Ελληνοκύπριοι πρόσφυγες από το βόρειο τμήμα της Κύπρου, σε προσφυγικό οικισμό 39 κατοικιών που οικοδομήθηκε στην περιοχή. 

Ο πίνακας που ακολουθεί παρουσιάζει τον πληθυσμό της Αθηένου όπως καταγράφηκε στις απογραφές πληθυσμού που έγιναν στην Κύπρο.

Δήμαρχοι 
Δήμαρχοι Αθηένου διετέλεσαν κατά σειρά οι:

Ιεροί ναοί 

Στην Αθηένου υπάρχουν οι εξής ιεροί ναοί:

 Εκκλησία Παναγίας Ελεούσας, κτίσμα του 1711
 Εκκλησία Αγίου Γεωργίου, κτίσμα του 1860
 Εκκλησία του Αγίου Φωκά, κτίσμα της δεκαετίας του 1880
 Εκκλησία της Παναγίας, κτίσμα του 1947
 Εκκλησάκι Αγίου Λαζάρου, κτίσμα του 1986
 Εκκλησία Αγίου Επιφανίου, κτίσμα του 1995
 Εκκλησία Αγίων Αποστόλων, κτίσμα του 2008

Αδελφοποιήσεις 
Ο Δήμος Αθηένου προχώρησε σε διαδικασία αδελφοποίησης με τον Δήμο Νεάπολης Αιτωλοακαρνανίας το 2008. Ωστόσο, μετά την ενοποίηση του δήμου αυτού με άλλους δήμους και τη δημιουργία του Δήμου Αγρίνιου το 2011, η αδελφοποίηση δεν ολοκληρώθηκε.

Αθλητικά σωματεία και αθλητικές εγκαταστάσεις 
Γνωστά αθλητικά σωματεία της περιοχής είναι ο Οθέλλος Αθηαίνου (με συμμετοχή στην Α΄ κατηγορία ποδοσφαίρου) και ο Ορφέας Αθηένου (με συμμετοχή στη Β΄ κατηγορία ποδοσφαίρου). Έδρα του Οθέλλου είναι το Στάδιο Οθέλλος Αθηαίνου και έδρα του Ορφέα το Στάδιο Ηλίας Παστού.

Ένα άλλο αθλητικό σωματείο της περιοχής είναι η Ένωση Νεολαίας Αθηένου (Ε.Ν.Α.) το οποίο διατηρεί ομάδες χειροσφαίρισης και ποδοσφαίρου σάλας. Το σωματείο χρησιμοποιεί την Κλειστή Αίθουσα Αθλοπαιδιών Αθένου.

Παραπομπές

Πηγές

Εξωτερικοί σύνδεσμοι 

 

 
Δήμοι της Επαρχίας Λάρνακας